4 kinders dood: ‘Sy het jammer gesê’Zinhle Maditla in die Witbank-landdroshof (Foto: Balise Mabona/ANA) Zinhle Maditla, die vrou wat daarvan beskuldig word dat sy haar vier kinders in Klarinet in Emalahleni (Witbank) in Mpumalanga vermoor het, het haar familie om verskoning gevra vir die voorval, het haar suster Alice Nkosi Dinsdag gesê. Nkosi het met verslaggewers buite die Witbank-landdroshof gesels kort ná haar 24-jarige suster Maditla verskyn het. Staatsaanklaer Johan Harmse het tydens die hofverrigtinge gesê die beskuldigde se geestelike en sielkundige waarnemings is afgehandel. Vier ander verslae van die evaluering is egter nog nie gereed nie. Hy het die hof versoek om die saak tot 4 April uit te stel om die verslae af te handel. Landdros Mdumiseni Mavuso het die versoek toegestaan. Nkosi het, ná haar sussie vlugtig in die hof verskyn het, gesê Maditla het onlangs in ŉ brief om verskoning gevra vir die familie. Sy wou nie bekend maak waarvoor haar suster skriftelik om verskoning gevra het nie. “Ons besoek haar gereeld by die psigiatriese hospitaal en sy is nie lekker nie,” het Nkosi gesê. Zinhle Maditla se suster Alice Nkosi (Foto: Balise Mabona/ANA) “Sy is altyd baie hartseer. Ons wag geduldig vir die verslae oor haar geestelike toestand. Hierdie voorval is baie moeilik vir ons as ŉ familie, maar ons vertrou op God en die ondersteuning van mense – dit gee ons krag.” Nkosi het gesê Maditla is ŉ goeie mens wat baie lief was vir haar kinders. Maditla het gereeld klein werkies gedoen, soos om mense se huise skoon te maak, om ŉ inkomste te verdien en haar kinders te ondersteun. Die familie is steeds verslae en onseker watter gebeure tot die tragedie gelei het. Maditla het haarself op 30 Desember 2018 aan die polisie oorgegee kort ná die ontbinde liggame van haar vier kinders in ŉ huurkamer in Klarinet gevind is. Sy staan tereg op vier aanklagte van moord met voorbedagte rade op haar kinders – twee meisies (onderskeidelik vier en agt jaar oud) en twee seuns (sewe jaar oud en 11 maande oud). Sy word verteenwoordig deur ŉ regshulpprokureur Jabulani Maphethe. Maphethe het vroeër aangevoer sy kliënt was moontlik verstandelik onbevoeg toe sy die moorde gepleeg het. Hy het versoek dat die 24-jarige na ŉ psigiatriese instelling vir evaluering verwys word. Lees alle vorige berigte oor Zinhle Maditla op Maroela Media.